b'\n_START_ARTICLE_\nMaria Magdalena Eek\n_START_PARAGRAPH_\nMaria Magdalena Eek (1733 \xe2\x80\x93 20. lokakuuta 1800, Turku) oli turkulainen sokerileipuri. H\xc3\xa4n toimi menestyksekk\xc3\xa4\xc3\xa4ll\xc3\xa4 urallaan mm. hovihankkijana.\n_START_SECTION_\nPerhe\n_START_PARAGRAPH_\nMaria Eek oli porvarisperheen tyt\xc3\xa4r isostavihasta toipuvassa Turussa. H\xc3\xa4n oli raatimies Henric Eekin tyt\xc3\xa4r ja hovioikeudenneuvos Johan Eekin sek\xc3\xa4 rykmentinv\xc3\xa4lsk\xc3\xa4ri Henrik Abraham Eekin sisar. H\xc3\xa4nen sisarensa Elisabet Eek oli naimisissa tullaajan kanssa, kun taas toinen siskoksista Anna Christina Eek pysyi Maria Magdalenan tavoin naimattomana.\n_START_SECTION_\nToiminta\n_START_PARAGRAPH_\nVuonna 1782 Maria Eek haki lupaa valmistaa kauppaveroa vastaan kakkuja ja keksej\xc3\xa4 ja muuta leipurintaksojen ulkopuolella olevia leivonnaisia. H\xc3\xa4n sai saman oikeuden kuin naiset vastaavissa tapauksissa: h\xc3\xa4n sai henkil\xc3\xb6kohtaisen luvan, jonka mukaan vain h\xc3\xa4n itse sai myyd\xc3\xa4 mit\xc3\xa4 h\xc3\xa4n itse oli valmistanut oman toimeentulonsa turvaamiseksi, ei palkata oppilaita tai muita ty\xc3\xb6ntekij\xc3\xb6it\xc3\xa4. H\xc3\xa4nt\xc3\xa4 ei sen vuoksi koskaan rekister\xc3\xb6ity leipuriksi, jonka takia h\xc3\xa4nen toimintansa j\xc3\xa4ljille on vaikea p\xc3\xa4\xc3\xa4st\xc3\xa4. T\xc3\xa4st\xc3\xa4 huolimatta menestyv\xc3\xa4ll\xc3\xa4 yritt\xc3\xa4j\xc3\xa4ll\xc3\xa4 "neito Eekill\xc3\xa4" oli monia ty\xc3\xb6ntekij\xc3\xb6it\xc3\xa4, eik\xc3\xa4 h\xc3\xa4n el\xc3\xa4tt\xc3\xa4nyt vain itse\xc3\xa4\xc3\xa4n, vaan my\xc3\xb6s sisarensa ja kasvattitytt\xc3\xa4rens\xc3\xa4, osti oman talon ja palkkasi useita naisia myym\xc3\xa4\xc3\xa4n h\xc3\xa4nen tuotteitaan kaduilla._NEWLINE_Maria Eek oli menestyksens\xc3\xa4 takia leipurikillan monien valitusten kohteena. Leipureiden kitkeryyden aiheutti nimenomaan h\xc3\xa4nen menestyksek\xc3\xa4s myyntity\xc3\xb6ns\xc3\xa4 kaupungin kaduilla, sill\xc3\xa4 leipureille katumyynti ei ollut sallittua muulloin kuin markkina-aikaan. H\xc3\xa4n sai kuitenkin jatkaa uraansa kuolemaansa saakka, vaikka h\xc3\xa4nest\xc3\xa4 valitettiin jopa kuninkaalle. H\xc3\xa4n oli menestyksest\xc3\xa4\xc3\xa4n ja varallisuudestaan huolimatta kuollessaan veloissa kiinteist\xc3\xb6ns\xc3\xa4 arvon verran veljelleen Henrik Abraham Eekille.'